AJAKOHAST OTSE TAEVAST
Tere taas ja rõõm näha, et oled jälle koos meiega.
Jõulud on nüüdseks möödas ja tavaline argipäev jälle käes.
Peagi on Kolmekuningapäev, mil tuleb kuusk välja visata,
kuid hetkel võib veel nautida selle ilu.
Me tõesti naudime kõiki neid jõulukaunistusi.
Kuna jõulud on vaid korra aastas, siis tulebki seda teha.
Sellest uuest aastast alates tahame alustada uue õpetussarjaga.
Meie saate formaat veidi muutub ja seepärast ka uued õppeseeriad.
- Ja kuigi oleme peagi muutmas ka oma saate formaati,
siis ega õpetus ei kao kuhugi.
Sest me ei usu vaid niisama rääkimisse, aga Jumala Sõnasse.
Sest usk tuleb Jumala Sõnast ja selle kuulmisest. - Just nii.
Ja kuna Hakan on palju parem õpetaja kui mina,
siis mina vaid kuulan kõrvalt ja palvetan.
Armas televaataja, ära siis nüüd pahanda selle peale,
et ma räägin rohkem kui Pia. Sest vahel on ka vastupidi.
Eks see sõltu mingil määral teemastki.
Kuid nüüdsest alustame tõeliselt huvitava õpetussarjaga,
mis puudutab meid kõiki ja on seotud meie igapäeva eluga.
Ja selleks teemaks on: rahaline vabadus.
Mul on kodus üks väike raamat, kus autor ütleb, et:
"Jumalasulane, kes väidab end kuulutavat täit evangeeliumit,
kuid ei õpeta ega kuuluta raha -ja majandusasjadest,
ei kuuluta tegelikult täit evangeeliumit!"
Sest Piibel räägib üsnagi palju neist asjadest.
Võime muidugi küsida, et miks Jumal räägib nii palju
majanduse teemadest ja rahaasjadest?
Eks see ole tingitud ka sellest, et kasutame raha igapäevaselt.
Me ei saa ühtki asja teha ilma rahata. - Nii on.
Ka ajaloos tagasi minnes näeme, et raha kasutati maksevahendina.
Me elame maailmas,
kus raha ei otsita ainuüksi selle mõju ja võimu pärast,
vaid ka seetõttu, et see on igapäevane käibevahend
ja võimaldab meil igapäevaselt toime tulla.
Näiteks Soomes sa ei saa magada üht ainust öödki maksmata.
Sest küte maksab ja hommikune kohv maksab.
Riided, bussipiletid ja lõunasöögid - need kõik maksavad midagi.
Jumal teab seda ja Ta teab sedagi,
et me vajame Tema abi kõige sellega toimetulekuks.
Nagu aga varem öeldud - selle teemaga käib kaasas ka üks vaimsus.
See on mammona vaimsus ja Jumal tahab vabastada meid sellest.
Jeesus ütles, et pole võimalik teenida ühtaegu nii Jumalat kui mammonat.
Ehk siis - kui oleme seotud mammona vaimsuse ja rahajanuga,
ei saa me teenida Jumalat. Kuid ometi Ta ootab meilt seda.
Nii et, need on need asjad, millest tahame rääkida,
mistõttu ära vaheta kanalit, kuna Jumal tahab sindki aidata.
Usun, et Soomes on vägagi suur vajadus sellise õpetuse järele,
kuna mitte just paljud ei räägi nendel teemadel.
Ehk siis rahaasjade kohta pole just palju õpetust.
Me saame inimestelt palju palvesoove just nimelt rahaasjade pärast.
Paljudel on majanduslikke raskusi ja nad vajavad abi.
Kui meil on koguduses Jumala Sõna ja palveõhtud,
siis üks teema, mille pärast alati palume,
ongi seotud kõigi majanduslike ja rahaliste asjadega.
Eluasemed, töökohad jne. Paljud paluvad eestpalvet nende pärast.
Ja samas kuuleme ka tänupalveid ja tagasisidet selle kohta,
kus inimesed hakkasid kümnist maksma ja Jumal õnnistas neid.
Piiblis on öeldud, et kui maksame 1/10 oma sissetulekust Jumalale,
avab Ta oma taevaluugid ja külvab meid üle oma õnnistustega.
Nii et usume, et on äärmiselt oluline rääkida neist asjadest.
Rääkisin kord ühe teise jutlustajaga ja tõdesime üheskoos,
et aeg-ajalt tuleb ette olukordi, kus raha on liialt vähe.
Kuid probleem on selles,
et ainukesed korrad, mil koguduses rahast rääkida saab,
ongi siis, kui seda enam ei ole.
Kuid see ei peaks olema nii, et räägime vaid raha puudusest.
Ütlemata lahe oleks see, kui saaksime öelda,
et koguduses on nii palju raha, et saaksime aidata raskustes Nokiat.
Me ju teame, et kuld ja hõbe ei tule mitte Nokia, vaid Jumala käest.
Jumal on loonud kõik need varad ja aarded,
läkitades ka kulla siia maailma.
Nii et kuld pole teps mitte vaenlase väljamõeldud,
vaid see on Jumala õnnistus, mida Ta tahab meile anda.
Kuid esmalt siiski selleks, et evangeelium võiks jõudsasti levida.
Samas tahab Jumal sedagi, et Ta lastel endil hästi läheks.
Psalmides on öeldud,
et Jumal tunneb rõõmu oma sulaste heast käekäigust.
Kuid kes on Jumala sulane? - Sina!
No võib-olla mina ka... - Eks jutlustaja ikka ka.
Jumala sulane on inimene, kes teenib Jumalat
ja kelle igatsuseks on, et Tema lastel hästi läheks.
Siin on mõned asjad, mis vajavad selgitamist,
et keegi ei jääks kuhugi ebamäärasuse piirile hõljuma.
Kas see on ikka õige või vale?
On see õpetus ikka Jumalast või kes teab, kust?
Pannes tähele teatud asju, võime leida ka kindlustunde ja rahu,
tänades Jumalat selle eest, et Ta on meie hea Jumal ja aitab meid.
Samas on üks asi, mis Jumalale ei meeldi ja see on isekus.
Ehk siis, kui otsime vaid omakasu ja kõik on "mina, mina, mina".
Esmalt peame ikka otsima Jumalat ja teiste heaolu
ning siis õnnistab Jumal ka meid. - Aamen.
Palun sind, Pia, et loeksid Filiplaste kirjast 4:19
"Küll mu Jumal täidab kõik teie vajadused
oma rikkust mööda kirkusega Kristuses Jeesuses."
Ta ütles, et: "Minu Jumal täidab kõik teie..."
Ta ei öelnud, et kõik minu, vaid teie vajadused.
Sellel on aga oma põhjus, miks ta nii ütleb.
Sest salmides 16-18 ütles ta järgmist:
"Sest teie saatsite minu vajadusteks abi ka Tessaloonikasse
rohkem kui ühe korra.
See pole nii, et ma otsin andi,
vaid ma otsin vilja, mis kasvatab teiepoolset arvet.
Mul on nüüd kõike ja küllaga! Mu käed said täis,
kui ma Epafroditoselt võtsin vastu teiepoolse anni hea lõhnana,
soodsa ohvrina, mis on Jumalale meelepärane."
See on üks selline piiblilõik, millest üsna harva kuulutatakse.
Millal sa viimati kuulsid mõnda jutlust selle kohta,
et Paulus, kes oli jumalasulane, misjonär ja apostel,
kes elas ilmutuses ja kuulis taevaseid sõnumeid
ning on kinkinud meile sisuliselt 1/3 kogu Uuest Testamendist.
Millal sa viimati kuulsid jutlust tema sõnade kohta,
et tal on kõike rohkem kui küllaga?
Mul on kõike rohkem kui küllaga! Olen saanud kõik, mida vajan.
Mul on kõike külluslikult.
Tahaksin küsida sinult, Pia ja kõigilt teisteltki:
kui paljud meist jumalasulastest, kes on siis kõik need,
kes järgivad ja teenivad Jeesust...
Kui paljud neist Soomes võivad kindlalt väita:
"Halleluuja - mul on kõike ülirohkesti!
Mul on kõik, mida ma vajan. Jumal on täitnud kõik mu vajadused!"
Usun, et nii mitmedki meist võivad öelda,
et see vastab tõele teatud määral.
Kuid vaadates veidi ettepoole, me näeme, et maailm ootab meid.
Jumal on usaldanud me kätte erinevad võimalused ja vahendid:
televisiooni, raadio, võimalused ringi liikuda ja reisida,
et kuulutada evangeeliumi, kirjutada raamatuid, traktaate jne.
Meile on antud kõik need tehnilised võimalused.
Kuid suurim komistuskivi on see, et meil pole raha.
Jah, ma läheks küll Venemaale, Indiasse, Aafrikasse või kuhu iganes.
Kasvõi Lapimaalegi, kuna seal pole väga palju kogudusi ega jutlustajaid.
Kuid see kõik ju maksab!
Kuid tead, mis? Jumal tahab täita meie vajadused!
Nagu ka siin Piiblis öeldud:
"Küll mu Jumal täidab kõik teie vajadused
oma rikkust mööda kirkusega Kristuses Jeesuses."
Nagu ma ennist ütlesin,
on see piiblilõik seotud ühe teise piiblisalmiga,
kus Paulus ütles, et ta oskab olla rahul nii siis,
kui tal on puudus käes, kui ka siis, kui kõike on rohkesti.
Seetõttu usun ka, et üks võti Jumala õnnistustele, on rahulolu.
Ma ei otsi kulda, hõbedat ega rikkusi, vaid Jumalat.
Ma otsin Tema kuningriiki ja selle edenemist ning olen rahulolev.
Samas aga oli Paulus rõõmus ka selle üle, et tal oli küllust.
Ta ei vabandanud selle pärast, et ta kukkur oli täis.
Ta on lihtsalt tänulik ja ütleb, et te teete hästi, kui aitate mind,
olles seda teinud enamgi kui vaid korra.
See pole küll olnud mu eesmärk, kuid samas teeb see head teilegi.
Samas Paulus oli rõõmus selle üle, et tal oli kõik olemas.
Tahaks siinkohal olla teiega ausad. Usume, et võime seda teha.
On olnud aegu, kus mu taskud on olnud purupaljad
ja samas ka aegu, kus mu taskud on olnud täis.
Ja ilmselgelt on täis taskud oluliselt toredamad.
On palju mõnusam minna poodi siis, kui on raha, mille eest osta.
On mõnusam sõita bensukasse ja mitte hädaldada selle üle,
kui kalliks jälle kütus on läinud.
Nii et palju mõnusam on sõita tanklasse, tankida ja sõita edasi.
Ja need ongi need asjad, millest täna tahame rääkida.
Kuid alustuseks tahaks panna paika mõned põhiasjad.
Me räägime Jumalast, evangeeliumist, Jumala Sõnast,
Jeesusest, Pühast Vaimust ja hingede võitmisest.
Ja samas peame ka meeles pidama, et meil on hea Jumal.
Ta on hea Jumal ja ei midagi muud kui vaid hea!
Ehk siis see esimene põhiasi on see, et meie Jumal on hea Jumal!
Sinu Jumal on hea Jumal ja Ta on üdini hea.
Johannes ütles, et Jumal on valgus ja Temas ei ole mingit pimedust.
Jaakobus ütles, et iga hea ja täiuslik and tuleb ülalt,
valguse Isalt, kelle juures ei ole muutust ega varjude vaheldumisi.
Nii et, Jumal on hea, Ta teeb head ja annab head
ning Temas pole mingit pimedust ega kaksipidi olemist.
Jumal ei ole mingi hall udukogu, vaid Ta headus tuleb selgelt esile.
Samuti kinnitab Piibel Jumala headust ikka ja jälle.
Jumal on hea ja Tema heldus kestab igavesti.
Kuid alles siis, kui sa mõistad, et Jumal on hea,
võid sa hakata mõistma, et Ta on hea ka rahaasjades.
Ta tahab, et Ta lastel läheks hästi ja et meil oleks kõik, mida vajame.
Ta tahab varustada meid.
See oleks ikka päris karm, kui me saadaks oma lapsed poodi,
aga ei annaks neile raha sisseostude tegemiseks.
Ehk kui me anname neile loa minna poodi limonaadi ostma,
siis me anname neile ka selleks vajamineva summa raha.
Sest see oleks üsna traumeeriv, kui laps peaks kogema,
et isa-ema käsivad küll leiba osta, aga tal pole võimalusi selleks.
Jeesus ütles: "Minge kõike maailma ja tehke jüngriteks kõik rahvad!"
Samas Ta ei pidanud silmas seda, et: "Vaadake ise, kuidas saate!"
Usume, et kui Jumal läkitab, siis Ta ka kannab hoolt rahade eest.
Ehk siis - Jumal on hea Jumal, kes kannab hoolt meie eest.
Jumal kannab hoolt oma laste eest.
Ja kui meie uuestisündinud vaim tunnistab meie sees "Abba! Isa!",
siis ma olen oma Isa laps ja Tema minu Isa,
kes kannab hoolt minu eest ja vastutab minu heaolu eest.
Seda nii, et meie vajadused on kaetud ja meil on kõike piisavalt.
Jumal on ka helde andja. Oled sa kunagi mõelnud selle peale?
Jumal on andja. Ta andis oma ainusündinud Poja.
Ja kui Ta juba oma Poja andis,
siis kui palju enam annab Ta meile kõike muudki.
Rääkides suurtest andjatest, siis Jumalast suuremat andjat pole olemas.
Ta annab meile kõike, mida vajame.
Jumal on ka rikas Jumal. Talle kuulub kõik.
Ta ei pea tegema kaupa vaenlasega, et temalt mingeid asju osta.
Jumal on loonud nii taeva kui maa ja kogu maailma aarded on Tema päralt.
Jumal on rikas Jumal ning kogu hõbe ja kuld on Tema päralt.
Nii et, Jumal on rikas.
Ta ei istu seal taevapiiril ega kratsi kukalt, mõeldes:
kuidas inimesed küll nendel kallitel aegadel hakkama saavad?
Ja kui veel mu jutlustajad ühest kohast teise lendama hakkavad...
Vanasti oli ikka kõik palju odavam kui alles jalgratastega sõideti.
Samas Jumal teab sedagi,
et kuigi jalgrattaga võib nii mõnedki kohad läbi sõita,
siis evangeeliumi efektiivsemaks levitamiseks
peab ka lennukiga lendama või autodega sõitma.
Jumal teab seda ega muretse, et: "Nüüd need mu sulased seal Soomes
mu pankrotti viivad kõigi oma telesaadete ja muuga!"
Ei! Jumal on rõõmus selle üle, kui Ta lapsed hakkavad mõistma,
et Tal on piisavalt vara kõigi nende kulude katteks.
Ja et Ta ise ongi käskinud kõiki neid asju teha.
On sul veel mõtteid selle kohta, kes Jumal on?
Jumal on ka ülekülluslik Jumal, mitte ots-otsaga kokkutulev Jumal.
Me inimestena peame tõesti sendi pealt arvet asjade üle,
kuid Jumal on ülekülluslik Jumal.
Maailma luues, lõi Ta meie meelest oluliselt rohkem kui oleks tarvis.
Mine sügisel metsa ja vaata, palju mustikaid ja pohli seal kasvab!
Ja kui kurb see ka pole - suurem osa neist jääbki metsa.
Seda vaatamata teatud nobedatele korjajatele.
Nii et me võime küsida:
"Jumal, miks Sa nii palju kõike lood? See läheb ju raisku!"
Kuid see on lihtsalt Jumala loomus - olla enamat kui vaid parasjagu.
Kui Jumal lõi inimese, siis Ta pani inimese sisse kogu rikkuse.
Ta pani kogu Eedeni inimese sisse.
Eedenil on oma kindel tähendus ja ma räägin sellest järgmises saates,
nii et vaata meid järgminegi kord, saamaks teada Eedeni tähendust.
Usun, et Jumal annab meile oma Sõna ja Püha Vaimu kaudu võtmed,
mis teevad meid rõõmsaks.
Kujuta ette näiteks olukorda, kus istud mõnel jumalateenistusel
ja pastor ütleb, et nüüd paneme kokku korjanduse
evangeeliumi levitamiseks Soomes, Venemaal või kusagil mujal.
Sa istud seal ja hüüad: "Halleluuja! Tänu Jumalale!"
Pastor küsib, mis sul küll viga on?
Kuid sina ütled, et oled rõõmus järjekordse andmise võimaluse üle,
kuna Jumal on olnud nii hea su vastu ja sa lihtsalt pead andma.
Mitte nii, et: "Oh aeg, jälle see korjandus!"
Tea, et Jumal on suurem ja tahab õnnistada ning aidata sind,
et võiksid tõesti teha seda, milleks Tema sind on kutsunud.
Kuid nüüd me palume.
Issand, Sina näed meie kuulajaskonda täna õhtul.
Sa tead nende vajadusi ning võimalikke rahalisi raskusi.
Kuid Sina oled suurem ja tahad aidata neid.
Tänu Sinu Sõna eest, mis ei tule tühjalt tagasi,
kuid viib täide selle, milleks see on läkitatud.
See saab muutma inimeste olukordi.
Armas sõber, kui sa tahad anda oma elu Jeesusele...
Sa võid ehk öelda, et see polnud ju evangeelne sõnum!
See on tõsi! Kuid Jumal tahab ometigi kutsuda inimesi oma riiki.
Nii et, Jumal kutsub sind ja tahab, et sa annaks oma elu Talle.
Et sa ei otsiks esmalt kulda ega raha, vaid Jumalat ja Jeesust.
Ja kui see on su igatsus, siis sa võid paluda Tal tulla oma ellu.
Nii et, korda ühes Piaga minu järel, mõeldes siiralt, mida ütled.
Issand Jeesus,
ma tulen Sinu ette
ja tahan kogu südamest
anda oma elu Sulle.
Jeesus,
tule sisse.
Puhasta mind
ja andesta mulle mu patud.
Ma tunnistan Jeesus,
et ma vajan Sind.
Ma vajan Sinu päästet
ja vabadust.
Aitäh, Jeesus, et tuled just praegu ja muudad kogu mu olukorra.
Lased mul uuesti sündida
oma Sõna läbi ja oma Vaimu läbi.
Ma tunnistan, et Jeesus on minu Issand
ja mina Jumala laps.
Jeesuse nimel, aamen.
Sina, kes sa seda palvet palusid - tea, et Jeesus tuli su ellu.
Võta meiega ühendust, et saaksime sind julgustada,
kuid veelgi enam tuleb Jumal oma headuses sulle appi sel teel.
Ole õnnistatud ja näeme taas! - Kõike head!
Ootame teie tagasisidet ja palvesoove aadressile: hw@elamansana.fi
Tõlge: Anne-Ly Raukas